Bakica na tržnici prodavala domaća jaja. Mora platiti 190 eura kazne

Inspektori su kaznili bakicu na tržnici jer je prodavala domaća jaja koja su joj oduzeta. Mora platiti 190 eura kazne.

Državni inspektorat do kraja ožujka obilazi tržnice po Hrvatskoj, a prve žrtve pale su u Vinkovcima, i to zbog jaja i kolača, otkriva Dnevnik Nove TV.

Na vinkovačkoj tržnici kontrolirana su jaja koja nisu imala oznake zdravstvene ispravnosti, nisu imala oznake farmi i najnormalnije su maknuta s tržišta, objasnila je Novoj TV Kristina Vuljanić iz sanitarne inspekcije.

Prodavačici je oduzeto 90 zatečenih jaja. Dobila je i 190 eura kazne. Prekršajni nalog zaradila je i žena zbog prodaje keksa, kruha, štrudli i orahnjača. Djelatnost nije registrirala, a prijeti joj kazna veća od 500 eura.

U Državnom inspektoratu kažu da su izrečene najblaže kazne: za neregistriranu prodaju kreću se od 530 do 9290 eura, a za promet hranom bez oznake zdravstvene ispravnosti od 190 do 3900 eura.

Kontrole prodaje hrane na tržnicama i u maloprodaji provode se ciljano, uoči Uskrsa, a trajat će do 28. ožujka, donosi Dnevnik Nove TV.

Objava Bakica na tržnici prodavala domaća jaja. Mora platiti 190 eura kazne pojavila se prvi puta na Danica.hr.